आदित्य रॉय से बदला लेने के लिए किया था अली फजल को किस, AI कंपनी की हैं मालकिन
Rhea Chakraborty Interesting Facts; Rhea Chakraborty Birthday Special Story On Dainik Bhaskar. आदित्य रॉय कपूर के साथ रिलेशनशिप में थीं रिया - आदित्य से बदला लेने के लिए किया था अली फजल को किस
VJ से बॉलीवुड एक्ट्रेस बनीं रिया चक्रवर्ती आज पूरे 31 साल की हो चुकी हैं। रिया ने 2013 की फिल्म मेरे डैड की मारुति से बॉलीवुड डेब्यू किया था, जिसके बाद वो सोनाली केबल, जलेबी जैसी फिल्मों का हिस्सा रहीं। कई फिल्मों में नजर आईं रिया पहले सुशांत से रिश्ता होने और फिर उनकी मौत के बाद सबसे ज्यादा चर्चा में रहीं। सुशांत से पहले रिया चक्रवर्ती एक्टर आदित्य रॉय कपूर के साथ रिलेशनशिप में थीं, जिसमें वो बेहद पजेसिव थीं।
6 फिल्मों और कई शोज का हिस्सा रहीं रिया चक्रवर्ती भले ही कभी टॉप एक्ट्रेसेस में शामिल नहीं हुईं, हालांकि वो विवादों में फंसने के बाद 2020 में द टाइम्स ऑफ इंडिया की लिस्ट में मोस्ट डिजायरेबल वुमन की लिस्ट में नंबर 1 पर थीं। साथ ही रिया भारत में AI (आर्टिफिशियल इंटेलिजेंस) कंपनी शुरू करने वाली पहली एक्ट्रेस हैं।
आज रिया के जन्मदिन के खास मौके पर पढ़िए उनकी जिंदगी से जुड़ी कुछ खास बातें-
1 जुलाई 1992 को रिया चक्रवर्ती का जन्म बैंगलोर में हुआ था। इनके पिता इंद्रजीत चक्रवर्ती बंगाली हैं, जो पेशे से एक आर्मी डॉक्टर हैं, वहीं उनकी कोंकणी मां संध्या चक्रवर्ती एक हाउसवाइफ हैं। रिया का एक छोटा भाई शौविक भी है। रिया की शुरुआती पढ़ाई अंबाला के आर्मी स्कूल से हुई। उन्होंने इंजीनियरिंग की पढ़ाई करने के लिए इंजीनियरिंग में दाखिला लिया, लेकिन फिर उनका झुकाव ग्लैमर वर्ल्ड की तरफ हो गया।
रिया ने 2009 में MTV के शो टीन डीवा में बतौर कंटेस्टेंट हिस्सा लिया। इस शो में वो विजेता तो नहीं रहीं, लेकिन उन्होंने दूसरा स्थान हासिल कर इंडस्ट्री में जगह बना ली। रिया ने मॉडलिंग करते हुए MTV के शो पेप्सी MTV व्हॉस्सप को होस्ट करने के लिए ऑडिशन दिया और सिलेक्ट हो गईं।
पहले शो से बतौर VJ पॉपुलैरिटी मिलने के बाद आगे रिया ने कॉलेज बीट और एमटीवी गॉन इन 60 सेकंड्स भी होस्ट किया। इसी समय उन्होंने एक्टिंग करने का फैसला किया। रिया वैसे तो इंजीनियरिंग की पढ़ाई कर रही थीं, लेकिन उन्होंने पढ़ाई छोड़कर एक्टिंग में करियर बनाने का फैसला किया।
बैंड बाजा बारात फिल्म के ऑडिशन से रिजेक्ट हुई थीं रिया
2010 में आई फिल्म बैंड बाजा बारात के लिए जब यशराज प्रोडक्शन एक फ्रेश लड़की के चेहरे की तलाश में थे तो रिया चक्रवर्ती ने भी फिल्म का ऑडिशन दिया था, हालांकि उन्हें सिलेक्ट नहीं किया गया। इस फिल्म में बाद में अनुष्का शर्मा को कास्ट किया गया, जिन्होंने रब ने बना दी जोड़ी से डेब्यू किया था। वहीं ये फिल्म न्यूकमर रणवीर सिंह की पहली फिल्म साबित हुई जो उन्हें ऑडिशन के जरिए मिली थी।
एक साल बाद रिया ने 2012 की तमिल फिल्म टुनेगा-टुनेगा से एक्टिंग डेब्यू किया। इसके एक साल बाद रिया को 2013 की फिल्म मेरे डैड की मारुति से बॉलीवुड में एंट्री करने का मौका मिला। इस फिल्म से हुमा कुरैशी के भाई साकिब सलीम ने भी डेब्यू किया। आगे रिया 2014 की सोनाली केबल में नजर आईं, जिससे उन्हें पहचान मिली।
आदित्य रॉय कपूर के साथ रिलेशनशिप में थीं रिया
फिल्मों में आने के बाद रिया चक्रवर्ती का नाम एक्टर आदित्य रॉय कपूर से जुड़ा। आदित्य रॉय कपूर भी 2008 में MTV चैनल में VJ हुआ करते थे। दोनों की मुलाकात वहीं हुई थी। आदित्य भी 2009 की फिल्म लंदन ड्रीम्स से फिल्मों में आए थे। दोनों करीब 2 सालों तक रिलेशनशिप में रहे थे।
आदित्य से बदला लेने के लिए किया था अली फजल को किस
2014 की फिल्म सोनाली केबल में स्क्रिप्ट के अनुसार रिया चक्रवर्ती को फिल्म के हीरो अली फजल को किस करना था, लेकिन उन्होंने ऑनस्क्रीन किस करने से इनकार कर दिया। कुछ समय बाद जब उन्हें पता चला कि उनके बॉयफ्रेंड आदित्य रॉय कपूर ने 2013 की फिल्म आशिकी 2 में श्रद्धा कपूर को किस किया है, तो उन्होंने बदला लेने के लिए किसिंग सीन देने के लिए हामी भर दी।
2014 की फिल्म सोनाली केबल के बाद 3 सालों तक रिया को कोई और फिल्म नहीं मिली। 3 साल बाद उन्हें फिल्म हाफ गर्लफ्रेंड में एक छोटा सा रोल मिली, वहीं दोबाराः सी योर ईविल में भी उनका कैमियो था। ये दोनों फिल्में भी फ्लॉप ही रहीं। बैंक चोर के बाद रिया महेश भट्ट की फिल्म जलेबी में दिखीं, जिसके गाने काफी पॉपुलर हुए। फिल्म भी एवरेज ही थी।
आदित्य रॉय कपूर से अलग होने के बाद रिया, सुशांत सिंह राजपूत के साथ रिलेशनशिप में आ गईं। दोनों ने अपना रिश्ता राज रखा था, हालांकि दोनों की वेकेशन के एक जैसे बैकग्राउंड ने उनके रिश्ते पर मुहर लगा दी।
2019 से ही रिया, सुशांत के साथ रिलेशनशिप में थीं। रिया ने एक आर्टिफिशियल इंटेलिजेंस कंपनी शुरू की थी, जिसका नाम विविड्रेग रियहलिटी (Vividrage Rhealityx) है। इसके लिए उन्होंने अपने छोटे भाई शौविक और सुशांत के साथ पार्टनरशिप की थी।
दिसंबर 2019 में रिया और सुशांत लिव-इन में रहने लगें। खबरें थीं कि दोनों 2020 के आखिर में शादी करने वाले हैं, जिसकी तैयारी के लिए उनका परिवार भी मुंबई आने वाला था, लेकिन जून 2020 में दोनों का झगड़ा इतना बढ़ गया कि रिया सुशांत को छोड़कर चली गईं। रिया के घर छोड़कर जाने के एक हफ्ते बाद ही सुशांत ने 14 जून 2020 को आत्महत्या कर ली।
25 जुलाई 2020 को सुशांत के पिता ने पटना में रिया चक्रवर्ती के खिलाफ आत्महत्या के लिए उकसाने का आरोप लगाते हुए शिकायत दर्ज करवाई थी। रिया पर सुशांत को आत्महत्या के लिए उकसाने के अलावा मनी लॉन्ड्रिंग और ड्रग डीलिंग के भी आरोप लगे थे, जिसके चलते उन्हें कई दिनों तक कस्टडी में रखा गया था।
कोविड और रेप केस से ज्यादा मिली रिया को कवरेज
7 अक्टूबर 2020 को रिया चक्रवर्ती को बेल मिली थी। साउथ चाइना मॉर्निंग पोस्ट के मुताबिक भारत के मीडिया चैनल्स ने कोविड 19 और उस समय हुए नीची जाति की महिला के साथ हुए रेप केस से ज्यादा कवरेज रिया को दी। कई चैनलों ने तो रिया को मर्डरर करार दिया था। कई चैनलों में बेहद अग्रेशन के साथ एंकर ने खुद ज्यूरी बनकर कई फैसले सुनाए और केस में गलत थ्योरीज को सच्चाई बनाकर पेश किया था।
इससे पहले सितंबर 2020 को यूनिवर्सिटी और मिशिगन के एसोसिएट प्रोफेसर जोयोजीत पाल ने पाया कि भारतीय मीडिया चैनल्स ने रिया चक्रवर्ती के खिलाफ एजेंडा चलाते हुए उनकी छवि बिगाड़ने की कोशिश की। इसी दौरान रिपब्लिक टीवी ने तो रिया के पेरेंट्स और उनकी आय पर भी सवाल उठाए थे। रिया के खिलाफ चलाई जा रहीं मीडिया ट्रायल्स ने लोगों के जहन में उनके लिए नफरत पैदा करने का काम किया था।
सोशल मीडिया पर मिलने लगीं थीं मर्डर और रेप की धमकियां
पोस्टमार्टम रिपोर्ट में भले ही सुशांत की मौत को आत्महत्या करार दिया गया हो, हालांकि उनके फैंस इसका जिम्मेदार उनकी तथाकथित गर्लफ्रेंड रिया को ही मानते हैं। यही कारण है कि रिया को लगातार सोशल मीडिया पर जान से मारने की धमकियां मिलने लगी थीं। कई लोगों ने उन्हें रेप की भी धमकियां दीं। यहां तक कि उनपर आत्महत्या करने का भी दबाव बनाया जाता था।
चेहरे फिल्म के पोस्टर से हटाया गया था रिया का चेहरा
2018 की फिल्म जलेबी के बाद रिया 2021 की फिल्म चेहरे से कमबैक करने वाली थीं, हालांकि इससे पहले ही रिया विवादों में घिर गईं। कई लोगों ने फिल्म का बायकॉट किया तो वहीं मेकर्स ने भी विवादों से बचने के लिए फिल्म के पोस्टर से रिया का चेहरा गायब रखा। फिल्म रिलीज हुई, लेकिन फिल्म बॉक्स ऑफिस पर कोई खास कमाल नहीं दिखा सकी। अब रिया एमटीवी के शो रोडीज में बतौर गैंग लीडर नजर आ रही हैं।
रिया को मिला हमसफर
खबरों की मानें तो रिया चक्रवर्ती इन दिनों स्पोर्ट्स मैनेजमेंट कंपनी के मालिक बंटी सजदेह को डेट कर रही हैं। बंटी, एक्टर सोहेल खान की एक्स वाइफ सीमा सजदेह के भाई हैं। दोनों ही फिलहाल इस रिलेशन पर प्राइवेट रखना चाहते हैं।